**ДО**

**Г-Н МАРИЯН ДИМИТРОВ**

**ОТ ГРУПАТА ОБЩИНСКИ СЪВЕТНИЦИ НА ПП „ВЪЗРАЖДАНЕ“**

**ЧРЕЗ**

**АКАД. ХРИСТО БЕЛОЕВ**

**ПРЕДСЕДАТЕЛ НА ОБЩИНСКИ СЪВЕТ – РУСЕ**

***На Ваш изх. №ОбС-789/24.06.2024 г.***

**ОТНОСНО:** *Питане с вх. №06-01-164/24.06.2024 г.*

**УВАЖАЕМИ ГОСПОДИН ДИМИТРОВ,**

В деловодството на Община Русе е постъпило Ваше питане с наш вх. №06-01-164/24.06.2024 г., относно настъпила авария по ВиК инфраструктурата на ул. „Изола планина“ в близост до бл. „Ледено езеро Б“.

 В тази връзка, Ви предоставям следната информация съответно по точки:

***Въпрос №1: Информиран ли сте за подадения до общината сигнал от граждани работещи в телевизия TVN, относно голяма дупка в пътната настилка до бл. „Ледено езеро Б“, вх. А в кв. „Дружба 1“?***

 Отговор №1: Във връзка с невъзстановени асфалтобетонови настилки по ул. „Изола планина“, относно извършване на авариен ремонт от страна на „Водоснабдяване и канализация“ ООД – Русе, общинската администрация е сезирала многократно експлоатационното дружество.

 ***Въпрос №2: Разпореждали ли сте на модератора на Фейсбук групата с наименование „Сигнали към Община Русе“ да блокира тези или други граждани подаващи сигнали към администрацията на общината?***

 Отговор №2: Фейсбук групата „Сигнали към  Община Русе“ е създадена за улеснение на гражданите и се модерира от пълномощниците на кмета по райони. В нея се допускат материали, които трябва да отговарят на следните правила:

1. Материали, които НЕ СЪДЪРЖАТ конкретен въпрос, локация и/или снимки, няма да бъдат одобрени и публикувани.

2. НЕ СЕ ДОПУСКА споделянето на материали от медии, както и от други групи.

3. НЕ СЕ ДОПУСКА омразна реч, обиди и квалификации.

4. Групата е създадена с цел подобряване комуникацията с гражданите и централизиране на потока от информация.

Политически дебати няма да бъдат толерирани.

5. Молим, не публикувайте сигнал тук, ако същият е вече изпратен по официалния ред (на дежурните телефони, в Информационния център или на имейл mayor@ruse-bg.eu)

Всички сигнали, неотговарящи на горепосочените правила, не подлежат на одобрение. За официална комуникация с администрацията гражданите могат да използват и останалите канали на Община Русе.

 ***Въпрос №3: Кога ще бъде асфалтирана тази голяма и опасна дупка създаваща изключителни затруднения и дискомфорт на живеещите в кв. „Дружба 1“?***

 Отговор №3: В писмо с изх. №94А-2633-2#1/13.06.2024 г., Община Русе е указала 10-дневен срок за възстановяване на засегнатите настилки. Към настоящия момент, предписанието не е изпълнено и Община Русе ще пристъпи към съставяне на акт за установяване на административно нарушение на основание Наредба №27 на Общински съвет – Русе.

**С уважение,**

**ПЕНЧО МИЛКОВ**

*Кмет на Община Русе*

**Съгласувал:**

**инж. Здравка Великова**

*Зам.-кмет по „Устройство на територията“*

**Изготвил:**

**инж. Вероника Миланова**

*Началник отдел ИИК*